Հրաչ Բեգլարյան

Հրաչ Վելիխանի Բեգլարյան (), հայ արձակագիր, բանաստեղծ, հրապարակախոս, պատմական գիտությունների թեկնածու։

Կենսագրություն 
Հրաչ Բեգլարյանը ծնվել է 1956 թ. Լոռու մարզի Լեռնավան գյուղում։ Տեղի միջնակարգ դպրոցն ավարտելուց հետո ուսումը շարունակել է Երևանի Խ. Աբովյանի անվան մանկավարժական ինստիտուտի պատմության ֆակուլտետի պատմա-հասարակագիտական բաժնում։ Ինստիտուտը գերազանցության դիպլոմով ավարտելուց հետո աշխատանքի է նշանակվել Սևանի շրջանի (այժմ Գեղարքունիքի մարզ) Ծովագյուղի միջնակարգ դպրոցում։ Աշխատանքին զուգահեռ սովորել և ավարտել է ՀՀ ԳԱ Հնագիտության և ազգագրության ինստիտուտի ասպիրանտուրան, մասնակցել Հայաստանի բազմաթիվ հնավայրերի պեղումներին։ Բեգլարյանը պատմական գիտությունների թեկնածու է և երկար տարիներ դասախոսել է հանրապետության հոգևոր ու աշխարհիկ ուսումնական հաստատություններում։

Հայաստանի գրողների միության անդամ է 2013 թվականից, լրագրողների միության անդամ՝ 1994 թվականից։

Ստեղծագործական ուղի 
Ստեղծագործել սկսել է մանուկ հասակից։ Դեռևս դպրոցական տարիներից նրա բանաստեղծությունները տպագրվել են «Պիոներ կանչ», շրջանային «Լուսարձակ», հետագայում նաև՝ «Ավանգարդ», «Գարուն» և այլ պարբերականներում։
Ունի տպագրված շուրջ 10 գիրք, որոնցից 5-ը՝ գրական։ Դեռևս 1996 թ. տպագրվել է Հրաչ Բեգլարյանի «Հողի կանչը» պատմվածքների ժողովածուն, 2006 թ. «Դրախտի պատուհան» բանաստեղծությունների ժողովածուն, 2009 թ. Հ. Բեգլարյանը հրատարակել է «Մարախի տարի» պատմավեպը և «Թլոլ Դավիթ» վեպը (պետական աջակցությամբ)։ 2011 թ. լույս է տեսել նրա «Հրապարակ» վեպը, 2013 թ. պետական աջակցությամբ «Կաղնին ու մեխը» պատմվածքների ժողովածուն։ 2014 թ. տպագրվել է նրա «Երկրագործական մթերքների վերամշակումը միջնադարյան Հայաստանում» գիտական մենագրությունը, որը նրա տասնամյակների գիտական պրպտումների արգասիքն է։ 2016 թ. հրատարակվել է հեղինակի «Չարքակապ» պատմվածքների ժողովածուն։ Բացի այս գրքերից նա մամուլում հանդես է եկել տասնյակ պատմվածքներով, գիտական և հրապարակախոսական հոդվածներով։

Նա ունի շուրջ 20 տարվա լրագրողական աշխատանքի փորձ։ 1986-2006 թթ. աշխատել է «Սևան» թերթում նախ որպես Նամակների, մշակույթի և կենցաղի բաժնի վարիչ, ապա՝ խմբագրի տեղակալ։

Ստեղծագործություններ 
 «Հողի կանչըե, Երևան, 1996
 «Բարեպաշտության թանգարանե (թարգմանություն ռուսերենից),  Ծաղկաձոր, 2004
 «Վասն հիվանդացե, Ծաղկաձոր, 2005
 «Դրախտի պատուհանե, Երևան, 2006
 «Մարախի տարիե, Երևան, 2009
 «Թլոլ Դավիթե, Երևան, 2009
 «Հրաշապատում կամ զարմանալի պատմություններե, Ծաղկաձոր, 2009
 «Հրապարակե, Երևան, 2011
 «Կաղնին ու մեխըե, Երևան, 2013
 «Երկրագործական մթերքների վերամշակումը միջնադարյան Հայաստանումե, Երևան, 2014
 «Չարքակապե, Երևան, 2016

Ծանոթագրություններ

Աղբյուրներ 
 «19 պատմվածք», Երևան 2011
 Здесь проходил Господь, Ереван 2012
 Narrativa Armenia Contemporanea, Erevan 2014
 God had passed throhgth here, Yerevan 2012
 Mosaigue de proses contemporaines d Armenie, L, Harmattan, 2012

Հայաստանի գրողների միության անդամներ
Հայ արձակագիրներ
ՀՊՄՀ շրջանավարտներ
Հայ հրապարակախոսներ
Հայ բանաստեղծներ
Պատմական գիտությունների թեկնածուներ
Հայաստանի ժուռնալիստների միության անդամներ